## Naredba o ribolovu tunja - Thunnus thynnus

### NN 49/2001 (27.6.2001.), Naredba o ribolovu tunja - Thunnus thynnus

# MINISTARSTVO POLJOPRIVREDE I ŠUMARSTVA

798

Na temelju članka 17.
stavka 2., članka 18. stavka 2., članka 49. stavka 1. točke 1., 3. i 5. i člana
58. stavka 3. Zakona o morskom ribarstvu (»Narodne novine« br. 46/97-pročišćeni
tekst) ministar poljoprivrede i šumarstva donosi

## NAREDBU

### O RIBOLOVU TUNJA - *Thunnus thynnus*

I.

Radi racionalnog
gospodarenja i zaštite tunja - *Thunnus thynnus* (u daljnjem tekstu:
tunja) ovom Naredbom propisuje se:

- vrste ribolovnih
alata kojima je dopušten ribolov tunja i način uporabe pojedinih ribolovnih
alata;

- dopuštena količina
ulova tunja u gospodarskom ribolovu na moru za 2001. godinu (u daljnjem tekstu:
izlovna kvota tunja);

- podjela i način
podjele izlovne kvote tunja po ribolovnim alatima;

- oblik, sadržaj i
način dostavljanja obrazaca s podacima o lovu tunja koje su obvezne dostavljati
fizičke i pravne osobe ovlaštenici povlastice za gospodarski ribolov na moru
koji obavljaju lov tunja.

II.

Izlovna kvota tunja
iznosi 876 tona.

Izlovna kvota za lov
tuna može biti korigirana u skladu s Preporukom Međunarodnog povjerenstva za
očuvanje atlantskih tuna (ICCAT) o prekoračenju ili neispunjavanju izlovnog
ogra­ničenja u prethodnom razdoblju.

III.

 (1) Ribolov tunja
smije se obavljati samo uz uporabu ribolovnih alata: plivarice tunolovke, te
odmeta, panule i plutajućeg parangala (u daljnjem tekstu: udičarski alati).

(2) Izlovna kvota tunja za plivarice tunolovke izosi
830 tona.

(3) Izlovna kvota tunja za udičarske alate iznosi 46
tona.

IV.

Nakon što Ministarstvo poljoprivrede i šumarstva (u
daljnjem tekstu: Ministarstvo), temeljem dostavljenih podataka o ulovu tunja,
utvrdi da je izlovljena dopuštena izlovna kvota tuna za udičarske alate i/ili
plivarice tunolovke, putem sredstava javnog priopćavanja objavit će se zabrana
daljnjeg ribolova tuna za 2001. godinu uz uporabu određenih ribolovnih alata.

V.

Fizičke i pravne
osobe, ovlaštenici povlastice za gospodarski ribolov na moru, koji obavljaju
ribolov tuna uz uporabu plivarice tunolovke i/ili udičarskih alata obvezne su
dostavljati podatke o ulovu tuna.

VI.

(1) Podaci o ulovu
tunja (*Thunnus thynnus*) dostavljaju se Ministarstvu poljoprivrede i
šumarstva na obrascima propisanim ovim Pravilnikom i to:

1. - u roku od 24 sata od izvršenog ulova, koji nije
namijenjen daljnjem kaveznom uzgoju, mrežom tunolovkom i/ili udičarskim alatima
dostavljaju se konačni podaci o masi ulovljenog tunja (Obrazac konačne prijave
ulova tunja).

 2. - u roku od
24 sata od izvršenog ulova tunja, koji je namijenjen kaveznom uzgoju,
dostavljaju se podaci o procijenjenoj masi tuna ulovljenih mrežom tunolovkom
(Obrazac prijave ulova tunja namijenjenog uzgoju).

3. - u roku od 30 dana od dana izvršenog ulova koji je
namijenjen kaveznom uzgoju dostavljaju se konačni podaci o masi ulovljenih tuna
kao u podtočki (1)1. ove točke (Obrazac konačne prijave ulova tunja).

(2) Masa ulovljenih tuna namijenjenih uzgoju izvodi se
iz mase živih tuna predatih poznatom preuzimatelju odnosno kupcu (koja je
preuzeta i za koju je ispostavljen račun/faktura) uvećana za registriranu
smrtnost tijekom boravka ribe u transportnom i/ili stacionarnom kavezu. Biomasa
uginule ribe za vrijeme izlova i u fazi promatranog vremenskog razdoblja izvodi
se iz Knjige mortaliteta.

(3) Ukoliko se ulov tunja, koji je namijenjen kaveznom
uzgoju, obavlja u međunarodnim vodama izvan Jadranskog mora i ako taj ulov
ulazi u izlovnu kvotu Republike Hrvatske, tada se konačni podaci o masi
ulovljenih tuna moraju dostaviti najkasnije u roku od 60 dana od dana izvršenog
ulova (Obrazac konačne prijave ulova tunja).

VII.

Procijenjeni podaci o ulovu dostavljaju se na Obrascu
prijave ulova tunja namijenjenog uzgoju.

Točni podaci o ulovu tunja namijenjenog kaveznom
uzgoju ili tržištu dostavljaju se na Obrascu konačne prijave ulova tunja.

VIII.

Obrasci iz točke VI. ove Naredbe tiskani su uz ovu
Naredbu i čine njezin sastavni dio (Prilog 1. i 2.).

IX.

Podatke o ulovu tunja obavezni su dostavljati i
ovlaštenici povlastica za obavljanje gospodarskog ribolova na moru, koji
ribolov obavljaju ribolovnim alatima koji nisu namijenjeni ribolovu tunja kada
slučajno, kao prilov, ulove tunja.

Osobe iz podtočke 1. ove točke podatke o ulovu tunja
dostav­ljaju na način naveden u točki VI. podtočki 3. ove Naredbe.

X.

(1) Kod ribolova tunja plivaricom tunolovkom u jednom
zapasu ne smije biti više od 15% nedoraslih jedinki tunja (*Thunnus thynnus*)
računajući od broja komada zapasanih tuna.

(2) U slučaju kada je u zapasu iz podtočke 1. ove
točke više od 15% nedoraslih riba iz mreže se moraju osloboditi sve zapasane
tune.

XI.

Danom stupanja na snagu ove Naredbe prestaju važiti
odredbe Naredbe o lovu tunja *Thunnus thynnus* (»Narodne novine« br.
19/99).

XII.

Ova Naredba stupa na
snagu osmoga dana od dana objave u »Narodnim novinama«.

Klasa:
011-02/01-01/159

Urbroj: 525-01-01-1

Zagreb, 21. svibnja
2001.

 Ministar
 **mr. sc. Božidar Pankretić**, v. r.

if !supportEmptyParas endif

if !supportEmptyParas endif

![](dodatni/360160.gif)
![](dodatni/360161.gif)

Naredba, NN 49/2001-798